*27. maj 2021*

**Tunuliaqutaasumik allakkiaq**

**Avataasiorluni aalisakkanik ikerinnarsiortunik aalisarnerup killiffia ajornartorsiutillu**

Rasmus Bæk aamma Hilmar Ogmundsson

Tunuliaqutaasumik allakkiami uani piffissami 2012-imiit 2020-mut kalaallit aalisariutaat atorlugit ikerinnarsiortunik aalisarnerup ineriartornera allaaserineqarpoq.

Kalaallit aalisariutaat avataasiortut raajat immallu naqqani aalisakkat saniatigut aalisakkanik ikerinnarsiortunik arlalinnik aalisartarput. Kalaallit Nunaata, nunat tamat, Islandip Savalimmiullu imartaanni ikerinnarsiortunik aalisartoqartarpoq. Kalaallit Nunaata aningaasaqarnermi oqartussaaffiani (EEZ) Tunumi ikerinnarsiortunik aalisartoqartarpoq. Ikerinnarsiortunik aalisarneq allakkiami uani nassuiaaserneqarpoq tassaasoq avaleraasartuunik, ammassassuarnik, ammassannik aalisarnarnanillu aalisarneq. Aalisakkanik taakkunannga aalisarnerup saniatigut Tunumi guldlaksinik 3.000 tonsinik ukiut tamaasa misileraalluni pisassiissutit aalajangerneqartarput. Guldlaksinik aalisarneq annikitsuararsuunikuuvoq ingerlatseqatigiiffiillu misileraalluni pisassiissutinik aalisarnissaq pillugu qinnuteqartarnerat qaqutigoorpoq. Guldlaksinik aalisarneq taamaammat allakkiami uani ilanngunneqanngilaq.

Kalaallit Nunaat ukiuni qulikkaani arlalinni ammassassuarnikuuvoq. Aalisarneq taanna Islandip aalisarnermi oqartussaaffigisaani ingerlanneqarnerusarpoq. Tunumi avaleraasartoorniarneq norskilllu ammassassui upernaakkut suffisartut (atlanto-skandisk, matuma kingorna ammassassuit) 2013-imi aallartippoq sulilu ineriartorfiulluni. Tunumi ukiuni ataasiakkaani aamma annikitsunik saarullinnarniartoqartarnikuuvoq.

Kalaallit aalisariutaat amerlanerit eqqarsaatigalugit avaleraasartoorniarneq ammassassuarniarnerlu pingaarnertut aalisarnerannut tapertaapput. Kalaallit Nunaata angallatai pingasuinnaat taamaallaat ikerinnarsiortunik aalisarnissamut aaqqissuunneqarnikuupput ukiumullu aalisagassanik pisassiissutillit marluinnaallutik.

Aalisakkat ikerinnarsiortut kalaallit aalisariutaannik aalisarneqartut tamarmik noorartuupput, nunat assigiinngitsut arlallit imartaasa akornanni noorartartut. Soorlu ataani takussagipput ikerinnarsiortunik aalisarnissamut periarfissat ukiumiit ukiumut assigiinngiiaartorujussuupput.

**1. Aqutseriaaseq**

Avataasiorluni ikerinnarsiortunik aalisarnermut TAC pisassiissutillu Tunumi aalisakkanut avaleraasartuunut, ammassassuarnut saarullernanullu ukiumoortumik aalajangerneqartarput. Oqaatigineqassarli Kalaallit Nunaat ukiuni arlalinni saarullernanik pisassiissutinik aalajangiinikuunngitsoq. Biologit aalisakkanut taakkununnga Kalaallit Nunaannut siunnersuuteqartarput. Aalisakkat ikerinnarsiortut tamarmik nikerartuupput Atlantikup Avannaani nunat assigiinngitsut arlallit akornanni noorartartut. Taamaammat ICES Atlantikup Avannaanni aalisakkat ataasiakkaat pillugit ataatsimut siunnersuisarpoq.

Nunat sineriaallit aalisakkat annertuut avaleraasartuut, ammassassuit saarullernallu pillugit Londonimi ukiumoortumik ataatsimiittarput. Aalisakkat taakku nunat sineriallit ataatsimut aqutsineq pillugu isumaqatigiinniartarput. Kalaallit Nunaat 2016-imiit avaleraasartuunut nuna sinerialittut akuerineqarnikuuvoq, kisiannili ammassassuit saarullernallu pillugit malinnaasuulluni.

Nunat sineriallit ammassassuit saarullernallu pillugit TAC-p qaffasissusissaa ukiorpassuarni isumaqatigiissutigisarpaat, TAC-lli qanoq agguaanneqarnissaa isumaqatigiinngissutigisarlugu. Suleqatigiit nunat sineriallit ataatsimiinnerisa kingorna namminneq pisassiissutitik aalajangertarpaat, taakkulu katillugit TAC-tut isumaqatigiissutaasoq qaangertarpaat. EU, Norge Savalimmiullu avaleraasartuut pillugit 2020-p naanerani atorunnaartumik 2014-imi isumaqatigiissuteqarput. Tuluit Nunaat Brexitikkut EU-mi ilaasortaajunnaanera kinguneqarpoq Tuluit Nunaat avaleraasartuunut nuna sinerialinngornera annertuumik pingaaruteqartoq. Tuluit Nunaat 2021-mi Tuluit Nunaata oqartussaaffiani nunanut allanut maannamuugallartoq pisasseerusunnikuunngilaq. Taamaammat avaleraasartuut pillugit killiffiup ammassassuit saarullernallu assigaa, tassa TAC-p agguaanneqarnissaa pillugu isumaqatigiittoqarnikuunngilaq. Taamaalilluni avaleraasartuut pillugit siunissami isumaqatigiinniarnissat nalorninartoqartorujussuupput.

Avaleraasartoorniarnernik aqutsineq pillugu nunat tamat isumaqatigiissuteqannginnerat avaleraasartoorniarnerit MSC-p piumasaqaataanik eqquutitsinnginerannik kinguneqarpoq aalisarnerillu arlaannaalluunniit ullumikkut MSC-mit meqqilerneqarnikuunngillat.

Kalaallit Nunaat nunatut sinerialittut Island peqatigalugu avaleraasartuut pillugit isumaqatigiissutip 2014-imeersutip avataaniippoq. Avaleraasartuut pillugit isumaqatigiissummut ilanngunneq Kalaallit Nunaat procentimik akuerineqarsinnaasumik pissarsisinnaapput allalu imartaanni avaleraasartoorniarsinnaappat siunertaqassaaq. Nunat allat imataanni aalisarsinnaaneq avaleraasartoorniarnerup pilersaarusiornissaanut pingaaruteqarpoq, tassa piffissaq avaleraasartoorniarfik sivitsorneqarsinnaammat Tunumilu avaleraasartoorniarnermit annertunerusumik aalisartoqarsinnaara qaffasinnerusumillu naleqarnera avaleraasartoorniarnissamut periarfissiissammat. Allat imartaanni avaleraasartoorniarnerup saniatigut ingerlatseqatigiiffiit Kalaallit Nunaanneersut Kalaallit Nunaata oqartussaaffiani ammassassuarniarsinnaapput. Kalaallit Nunaat tamassumunnga tapiliullugu avaleraasartuunut nunatut sinerialittut 2016-imi akuerineqarneranut Kalaallit Nunaat nammineq imartami saniatigut nunat tamat imartaanni 2017-imiit aamma avaleraasartooniartarnikuuvoq. Tamassuma piffissaq avaleraasartoorniarneq sivitsortippaa, tamannalu piffissap nunat tamat imartaanni avaleraasartoorniarfiusup Tunumilu ammassarsuarniarfiusup ataatsikkut ingerlanneqartarnerannik kinguneqarpoq.

Kalaallit Nunaata imartaani avaleraasartooqarnera uppernarsarnerusinnaajumallugu aamma Atlantikup Avannaani avaleraasartuunik ataatsimut pisassiissutinik annertunerusumik piujuartumik pissarsisinnaajumalluni Tunumi annertunerpaamik avaleraasartoorniarnissaq pingaaruteqarpoq. Taamaammat Tunumi 2018-imit avaleraasartooqarnikuunnginnera Kalaallit Nunaata avaleraasartuunut nunat sineriallit ataatsimiinneranni isumaqatigiinniarnerni inissisimanera annertuumik annikillisippaa.

Avaleraasartuut pillugit isumaqatigiissuteqartoqannginnera pissutigalugu Tunumi pisassiissutit Kalaallit Nunaata ukiut tamaasa nammineerluni aalajangertarpai.

Kalaallit Nunaat, Islandi Norgelu (Jan Mayen pissutigalugu) sumiiffimmi tassani ataatsimut ammassaatinik aqutsineq pillugu 1998-imi isumaqatigiissuteqarnikuupput. Maannakkut ilusiliineq isumaqatigiinniaqqinnermik kinguneqarpoq, tamannalu 2003-mi nutaamik isumaqatigiissuteqarnermik kinguneqarpoq. 2003-mi isumaqatigiissummi nunat taakku pingasut akornanni ammassannut TAC tamarmiusoq Kalaallit Nunaannut 11 procentimik, Islandimut 81 procentimik Norgemullu 8 procentimik agguuanneqartarpoq. Kalaallit Nunaat isumaqatigiissummi Islandip imartaani ammassanniarsinnaatitaavoq.

Ammassaqassuseq pillugu paasissutissat nutaat takutippaat ammassaat annertuut Kalaallit Nunaata imartaanut nuunnikuusut, taamaammat isumaqatigiissutip nutarternissaa pillugu isumaqatigiinniarnerit ukiut marluk missaasa siorna aallartinneqarput, tassani Kalaallit Nunaat ammassannik pisassiissutinik annertunerusunik piumasaqarpoq. Ammassaat amerlanersaasa Kalaallit Nunaata maannakkut oqartussaaffianiinnerat Islandip akerlilinngilaa. Ammassaqassuserli nalorninartorujussuuvoq ammassaallu ukiumiit ukiumut nuussinnaasarput. Taamaalilluni imanngilaq ammassaat ukiuni kingullerni sumiiffimmiikkaluartut sumiiffimmiiginnassasut.

Islandip, Norgep aamma Kalaallit Nunaata Londonimi isumaqatigiinniarlutik ataatsimiinneranni juuni 2018-imi isumaqatigiissutigineqarpoq Kalaallit Nunaannut pisassiissutit 11 procentimit 15 procentimut qaffanneqassasut.

Kalaallit Nunaat ulloq 27. maaji 1997 Savalimmiunut nunat marluk akornanni aalisarneq pillugu isumaqatigiissuteqarpoq. Isumaqatigiissut tamassuma kingorna ukiut tamaasa nutarterneqartarpoq, kingullermik ukiumut pisassiiffiusumut 2021-mut decembarimi 2020-mi. Isumaqatigiissut tassaaneruvoq Kalaallit Nunaata Savalimmiut imartaanni ammassassuarnik saarullernanillu pisassinneqarnera. Savalimiut Kalaallit Nunaanni qaleralinnik saarullinnillu pisassinneqarpoq. Isumaqatigiissut Kalaallit Nunaata nunat tamat (NEAFC) saarullernanik pisassiissutaannnik Savalimmiut imartaanni aalisarsinnaaneranik aamma kinguneqarpoq. Isumaqatigiissut ikerinnarsiortunik aalisarnerup ineriartortinneqarnerani ikerinnarsiortunillu ukioq tamaat aalisarnerup pitsaanerusumik pilersaarusiornissaanut Kalaallit Nunaannut pingaaruteqarpoq.

Aalisarsinnaanermut akuersissuteqartut niuerutigineqarsinnaanngitsunik ukiullu akornanni nuunneqarsinaanngitsunik ukiumut pisassinneqartarput. Ilimagineqarpat aalisarsinnaanermut akuersissuteqartup pisassiissutini ukiumi aalajangersimasumi tamakkerluigt pisarisinnanangikkai pisassiissutit tusarniaareernerup kingorna agguaateqqinneqarsinnaapput. Aalisarsinnaanermut akuersissuteqartut tassaapput ingerlatseqatigiiffiit, suliffeqarfiit inuillu ataasiakkaat.

Avataasiorluni ikerinnarsiortunik aalisarnermi tulaassisussaatitsisoqanngilaq, taamaammallu pisassiissutit tamarmik immami tunisassiarineqartarput. Angallatit amerlanersaasa pisatik angallammi qeritittarpaat, pisalli ilaat aamma Islandimut Savalimmiunullu tulaanneqartarput.

**2. TAC-p ingerlatseqatigiiiffiit, aalisarsinnaanermik akuersissutillit angallatillu ineriartornerat**

Immikkoortumi uani ikerinnarsiortunik aalisarneq tamarmiusoq allaaserineqarpoq. Aalisagaqatigiinnik ikerinnarsiortunik ataasiakkaanik aalisarneq immikkoortumi tulliuttumi immikkuualuttunngorlugu allaaserineqarpoq. Ikerinnarsiortunik aalisarneq piffissami aalisarfiusumi aalajangersimasumi ingerlanneqartarpoq, tamassumalu aalisagaqatigiit ataatsit soorlu avaleraasartuut Kalaallit Nunaanni ukioq tamaat aalisarsinneqarsinnaannginnerat kinguneraa. Aalisagaqatigiit ikerinnarsiortut tamarmik kalaallit angallataannit aalisarneqartut noorartuupput, nunat assigiinngitsut arlallit imartaasa akornanni noorartartut. Angallatit ukioq tamaat ikerinnarsiortunik aalisasinnaajumallutik aalisagaqatigiinnik ikerinnarsiortunik arlalinnik pisassiissuteqarnissamik pisariaqaritsipput, soorlu avaleraasartuunik, ammassassuarnik, saarullernanik ammassannillu sumiiffinni assigiinngitsuni piffissani assigiinngitsuni aalisarneqarsinnaasunik. Kalaallit angallataat raajarniartut, saarullinniartut suluppaagarniartullu allatut iliorlutik assersuutigalugu avaleraasartuunik ukiup ilaani ikerinnarsiortunik aalisarsinnaapput.

Tabeli 2.1-imi aalisarsinnaanermut akuersissutit amerlassusaasa aalisagaqatigiinnut ikerinnarsiortunut sumiiffinnullu agguarlugit ineriartornerat takutinneqarpoq. Ingerlatseqatigiiffiit aalisarsinnaanermut akuersissutinik ukiut tamaasa tunineqartartut takussutissiap ataani tabelimi takutinneqarput.

Tabeli 2.1: Aalisarsinnaanermut akuersissutit amerlassusaasa aalisagaqatigiinnut ikerinnarsiortunut agguarlugit ingerlatseqatigiiffiillu amerlassusaasa ineriartornerat, 2012-mit 2020-mut.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 | 2019 | 2020 |
| Avaleraasaarutuut - Tunumi | 4 | 8 | 16 | 17 | 15 | 14 | 14 | 8 | 7 |
| Ammassassuit - Tunumi  | 4 | 7 | 16 | 9 | 9 | 9 | 9 | 7 | 7 |
| Saarullernat - Tunumi | 4 | 8 | 16 | 3 | 0 | 0 | 0 | 0 | 0 |
| Ammassassuit - Savalimmiunit | 1 | 1 | 1 | 1 | 1 | 1 | 1 | 2 | 2 |
| Saarullernat - Savalimmiuni | 1 | 1 | 1 | 1 | 2 | 2 | 2 | 2 | 2 |
| Saarullernat - Nunat tamat imartaanni | 1 | 0 | 1 | 1 | 1 | 1 | 1 | 1 | 1 |
| Ammassaat - Tunumi/Islandimi/Norgemi | 1 | 1 | 2 | 1 | 3 | 2 | 0 | 0 | 2 |
| **Ingerlatseqatigiiffiit amerlassusaat** | **4** | **8** | **16** | **17** | **15** | **14** | **14** | **8** | **7** |

Pissarsivik: APN.

Oqaaseqaat: Sumiiffimmi Tunumi/Islandimi/Norgemi ammassanniarnermut akuersissutit Islandimi ukioq pisassiiffiusoq 1. septembarimit 31. aggustimut malillugu tunniunneqartarput. Assersuutigalugu 2020-mi ukioq aalisarfiusoq tassaavoq 1. septembari 2020-mit 31. aggusti 2021-p tungaanut.

Tabeli 2.2-mi piffissami 2012-mit 2020-mut ikerinnarsiortunik aalisarnermi pisassiissutini tunngaviit tamarmiusut takutinneqarput.

Tabeli 2.2-mi ersippoq 2020-mi ikerinnarsiortunik aalisarnermi pisassussitini tunngaviit tamarmiusumut 120.200 tonsiusut. Imaanngilarli pisassiissutit aalajangerneqartut aalisarnissamullu periarfissat imminnut atasut. Assersuutigalugu ukiuni pingasuni kingullerni avaleraasartuunik pisassiissutit Kalaallit Nunaanni atorneqarnerat appasinnikorujussuuvoq aamma ammassassuarnik saarullernanillu pisassiissutit atorneqanngingajavillutik. Pisassiiissutit allat ukiuni tamani tamakkiisumik atorneqarnikuupput.

Tabeli 2.2: Aalisagaqatigiinnut ikerinnarsiortunu TAC-p ineriartornera, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | **2012** | **2013** | **2014** | **2015** | **2016** | **2017** | **2018** | **2019** | **2020** |
| Avaleaaasartuut - Tunumi |  11.000  |  70.000  |  100.000  |  85.000  |  85.000  |  66.365  |  66.365  |  70.411  |  59.934  |
| Ammassassuit - Tunumi  |  15.000  |  25.000  |  15.000  |  20.000  |  20.000  |  30.000  |  25.000  |  25.000  |  25.000  |
| Saarullernat – Tunumi |  10.000  |  10.000  |  10.000  |  10.000  |  10.000  |  10.000  |  10.000  |  -  |  -  |
| Ammassassuit - Savalimmiuni |  2.350  |  2.050  |  2.100  |  2.100  |  2.500  |  2.500  |  2.500  |  3.200  |  3.200  |
| Saarullernat - Savalimmiuni |   |  2.000  |  5.000  |  5.500  |  8.000  |  13.000  |  16.000  |  13.500  |  13.500  |
| Saarullernat - Int.Nunat tamat imartaanni |  2.117  |  3.481  |  6.497  |  6.822  |  4.565  |  7.268  |  7.514  |  6.192  |  6.273  |
|   | **2012/2013** | **2013/2014** | **2014/2015** | **2015/2016** | **2016/2017** | **2017/2018** | **2018/2019** | **2019/2020** | **2020/2021** |
| Ammassaat - Tunumi/Islandimi/Norgemi |  29.450  |  18.085  |  53.690  |  5.830  |  28.501  |  15.334  |  -  |  -  |  19.095  |

Pissarsivik: APN.

Oqaaseqaat: Tunumi avaleraasartuunik ammassassuarnillu pisassiissutit nunat tamat imartaanni aamma aalisarneqarsinnaapput. Sumiiffimmi Tunumi/Islandimi/Norgemi ammassannik pisassiissutit Islandimi ukioq pisassiiviusoq 1. septembarimit 31. aggustimut malilluogu tunniunneqartarput.

Tabeli 2.3-mi ikerinnarsiortunik aalisarnermi piffissami 2012-imiit 2020-mut pisat amerlassusaat aalisagaqatigiinnut avaleraasartuunut, ammassassuarnut saarullernanutammassannullu agguarlugit takuneqarsinnaapput. Soorlu tabeli 2.3-mi takuneqarsinnaasoq aalisagaqatigiinnik ataasiakkaanik pisat pisallu tamarmiusut ukiumiit ukiumut allanngorarput. Piffissami avaleraasartuunik pisat 2012-imi 5.284 tonsiniit 2014-imi 78.382 tonsit tikillugit allanngorarput. Saarullernanik pisat tamarmiusut piffissami 2013-imi 2.136 tonsit 2017-imi 23.233 tonsit akornanni allanngorarput. Ammassannik pisassiissutit 0-ummata 2018-imi 2019-imilu ammassannik pisaqartoqanngilaq. Ukiuni pisassiiviusuni 2018-imi 2019-imilu ammassanniarnermi pisat 5.903 tonsit 46.740 tonsillu akornanniipput. Ikerinnarsiortunik aalisarnermi pisat tamarmiusut 2012-imi 38.908 tonsiullutik appasinnerpaajupput annertunerpaagamillu 2014-imi 144.798 tonsiullutik.

Tabeli 2.3: Ikerinnarsiortunik aalisarnermi aalisagaqatigiinnut agguarluit pisat amerlassusaasa ineriartornerat, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| Avaleraasartuut | 5.284 | 52.797 | 78.382 | 30.415 | 36.048 | 46.568 | 63.510 | 30.259 | 26.613 |
| Ammassassuit | 2.583 | 12.131 | 13.176 | 12.663 | 20.307 | 12.677 | 2.804 | 3.190 | 3.201 |
| Saarullernat | 2.321 | 2.136 | 6.500 | 5.651 | 12.717 | 20.471 | 23.333 | 19.774 | 19.551 |
| Ammassaat | 28.720 | 14.643 | 46.740 | 5.903 | 26.173 | 11.352 | 0 | 0 | 9.160 |
| **Katillugit** | **38.908** | **81.706** | **144.798** | **54.632** | **95.245** | **91.068** | **89.647** | **53.223** | **58.525** |

Pissarsivik: APN.

Kalaallit Nunaata piffissami 2012-mit 2020-mut ikerinnarsiortunik aalisarnermi peqataanerani angallatit amerlassusaasa tamarmiusut ineriartornerat takussutissiaq 2.1-imi takutinneqarpoq. 2012-imi taamaallaat angallatit arfinillit aalisagaqatigiinnik ikerinnarsiortunik aalisarput, taakkunannga kalaallit angallataat ataasinnaavoq, tak. takussutissiaq 2.1. Ikerinnarsiortunik aalisarnermik soqutiginninnerup annertusinerata kinguneranik angallatit 30-t 2014-imi aalisarnermi peqataapput, taakkunannga kalaallit angallataat aqqaneq marluk. Tamassumunnga avaleraasartuunik ammassassuarnillu Kalaallit Nunaannut pisassiissutit aalisarneqarsinnaasut 2019-imi 2020-milu ikiliartornerat pissutaasinnaavoq. 2020-mi angallatit taamaallaat qulit ikerinnarsiortunik pisassiissutinik tamanik aalisarput.

Takussutissiaq 2.1. Ikerinnarsiortunik aalisarnermi angallatit tamarmiusut ineriartornerat, 2012-2020.

Pissarsivik: APN.

Oqaaseqaat: Sukat ”Rene grønlandske pelagiske fartøjer” (”Angallatit Kalaallit Nunaannerssut kisimik”) aa,a ”Grønlandske fartøjer der også deltager i andre fiskerier” (”Kalaallit angallataat aalisarnerni allani peqataasut”)”Grønlandske fartøjer” (”Kalaallit angallataannik”) naatsorsuinermi ilaapput.

**3. Ikerinnarsiortunik avaleraasartoorniarneq**

Tunumi avaleraasartoorniarneq nutapajaajuvoq. Avaleraasartoorniarneq piffissami 2011-mit 2017-imut misileraalluni aalisarnertut aqunneqarpoq aalisarnerlu 2018-imiit aalisarnertut nalinginnaasutut aqunneqalerluni. Aalisarneq 2011-mi aallartippoq, avaleraasartuulli ikitsuinnaat pisarineqarput. Aatsaat 2013-imi aalisarneq aallartilluarpoq 53.000 tonsit missaanni pisarineqarlutik.

Avaleraasartuut Kalaallit Nunaata imartaaniinnerat uppernarsarnerusinnaaniarlugu aamma Altantikup Avannaani avaleraasartuutinik pisassiissutinik piujuartumik piuamasaqarsinnaajumalluni aqutsisoqarfiup ingerlatseqatigiiffiit aalisarnermi angallatinik nunanit allaneersunik atuisinnaalersippai. Avaleraasartuunik pisassiissutit 2014-imit 2018-imut immikkoortunut 1-mut aamma 2-mut avinneqarput.

Immikkoortut 1 tassaavoq pisassiissutit ilaat Kalaallit Nunaanni ingerlatseqatigiiffinnut namminneq kalaallit angallataateqartunut pisassiissutigineqartartut. Ingerlatseqatigiiffiit angallatit nunanit allaneersut attartorneqartut atorlugit pisassiissutitik aalisarsinnaavaat. Immikkoortoq 2-mi Kalaallit Nunaanni ingerlatseqatigiiffinnut namminneq angallataateqanngitsunit angallatit nunanit allaneersut attartukkat atorlugit pisassiisoqartarpoq. Immikkoortut 1 aamma 2 2019-imi atorunnaarsinneqarput. Piffissamit taassuminnga taamaallaat ingerlatseqatigiiffinnut namminneq kalaallit angallataateqartunut pisassiisoqartalerpoq. Ingerlatseqatigiiffiit takku pisassiissutimik aalisarnissaannut angallatinik nunanit allaaneersunik suli attartorsinnaatinneqarput.

Takussutissiami 3.1imi piffissami 2012-imit 2020-mut avaleraasartoorniarnermi aalisarsinnaanermut akuersissutit amerlassusaasa (assigalugu ingerlatseqatigiiiffiit amerlassusaasa) ineriartornerat takutinneqarpoq. Aamma takussutissiami takuneqarsinnaavoq aalisarsinnaanermut akuersissutit tunniunneqartut piffissami 2012-imit 2015-imut amerleriarujussuartut, 2012-imi 18-inut aamma 2014-imi 2015-imilu 17-inut. Aalisarsinnaanermut akuersissutit 2019-imi 2020-milu arfineq pingasunut arfineq marlunullu ikileriarput.

Takussutissiaq 3.1: Avaleraasartoorniarsinnaanermut akuersissutit amerlassusaasa 2012-imit 2020-mut ineriartornerat.

Pissarsivik: APN.

Takussutissiaq 3.2-mi ersippoq 2012-imi angallatit taamaallaat tallimat avaleraasartoorniartut; Kalaallit Nunaanneersoq ataaseq sisamallu nunanit allaneersut. 2013-imi iluatsilluartumik avaleraasartoorniarnerup kingorna avaleraasartoorniarnermi angallatit 2014-imi amerleriarput 2014-imi angallatit 29-nngorlutik, kalaallit angallataat aqqaneq marluk angallatillu nunanit allaneersut 17-it. Piffissami 2015-imit 2019-imut angallatit amerlangaatsiartut avaleraasartoorniarnermi peqataapput, tassani angallatit aalisartut 2017-imi amerlanerullutik, kisiannili angallatit piffissami 2015-imit 2019-imut ikinnerpaajullutik 2019-imi 17-iupput. Kalaallit angallataat taamaallaat qulingiluat 2020-mi avaleraasartoorniarnermi peqataapput, taakkunannga angallatit arfinillit aalisagaqatigiinnik allanik aamma aalisarput soorlu raajat, saarulliit qalerallillu angallatillu pingasut taamaallaat ikerinnarsiortuullutik. Angallatit nunanit allaneersut marluk 2020-mi piffissami killilimmi avaleraasartooniarnermi peqataapput, pisaqanngilluinnartilli.

Piffissami 2012-imit 2020-mut angallatit assigiinngitsut katillugit 65-it Kalaallit Nunaata aalisarsinnaanermut akuersissutai pisassiissutaalu atorlugit avaleraasartoorniarput, taakkunannga angallatit 46-t nunanit allaneersuullutik kalaallillu angallatat 19-iullutik.

Takussutissiaq 3.2: Avaleraasartoorniarnermi angallatit amerlassusaasa ineriatornerat, 2012-2020.

Pissarsivik: APN.

***Kalaallit Nunaata avaleraasartuunut TAC-vata ineriartornera pisallu annertussusaat***

Kalaallit Nunaata piffissami 2012-imit 2020-mut avaleraasartuunut TAC-vi avaleraasartuunillu pisat tamarmiusut takussutissiaq 3.3-mi takutinneqarput. TAC 2012-imi 11.000 tonsinit 2014-imi 100.000 tonsinut annertuumik qaffariarpoq. Tassanngaanit 2020-p tungaanut annikitsumik appariartorpoq, tassani TAC 59.934 tonsiulluni. Avaleraasartuunik pisat 2012-imi 5.284 tonsinit 2014-imi 78.382 tonsinut annertuumik amerleriarput, tassani piffissami malinnaaviusumi pisat amerlanersaallutik. Pisat 2015-imi 30.415 tonsinut ikileriarput, tassanngaaniillu 2018-ip tungaanut amerleriarlutik, tassani 63.510 tonsit pisarineqarlutik. Pisat 2018-imit 30.259 tonsinut ikileriarput, 2019-imi 2020-milu 26.613 tonsiullutik. Oqaatigineqassaaq TAC piffissami sulimiluunniit tamakkerlugu aalisarneqanngitsoq, pisassiissutinik tamakkiisumik atuinissamut qaninnerpaaq tassaavoq 2018, tassani TAC-p 96 procenti atorneqarluni.

Takussutissiaq 3.3: Tunumi avaleraasartuunut TAC-p ineriartornera avaleraasartuullu pisarianeqartut, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| TAC | 11.000 | 70.000 | 100.000 | 85.000 | 85.000 | 66.365 | 66.365 | 70.411 | 59.934 |
| Avaleraasartuuni pisat | 5.284 | 52.797 | 78.382 | 30.415 | 36.048 | 46.568 | 63.510 | 30.259 | 26.613 |
| Pisassiissutinik atuineq | 48,0% | 75,4% | 78,4% | 35,8% | 42,4% | 70,2% | 95,7% | 43,0% | 44,4% |

Pissarsivik: APN:

***Avalersaartuunikpisat sumiiffinnut agguarlugit***

Kalaallit Nunaata Tunumi avaleraasartuunik pisassiissutinik piffissami 2012-imit 2020-mut aalisarnera Kalaallit Nunaata nunallu tamat imartaanni ingerlanneqarpoq. Piffissap malinnaaviusup aallartinnerani taamaallaat Kalaallit Nunaata imartaani avaleraasartoorniartoqarsinnaavoq. Kalaallit Nunaat ukiakkut 2016-imi nunat sinerialllit ataatsimiineranni avaleraasartuunut nunatut sinerialittut akuerineqarpoq. Tamassuma kinguneranik nunat tamat imartaanni avaleraasartoorniartoqalersinnaalerpoq. Piffissmi 2012-imit 2020-mut Kalaallit Nunaata imartaani pisat 81 %-iupput, nunallu tamat imartaanni pisat 19 %-iullutik.

Kalaallit Nunaata piffissami 2012-imit 2020-mut avaleraasartuunik pisassiissutinit pisaasa agguarnerat takussutissiaq 3.4-mi takutinneqarpoq. Qulaani oqaatigineqartutut 2012-imit 2016-imut avaleraasartoorniarneq tamarmi Kalaallit Nunaata imartaani ingerlanneqarpoq. 2017-imit 2020-mut pisat amerliartuinnartut nunat tamat imartaanni pisarineqarput. Pingaartumik 2019-imi 2020-milu aalisarneq nunat tamat imartaanni ingerlanneqarpoq, avaleraasartuunik pisat tamarmiusut 78 %-ileralugit 100 %-eralugillu. Nunat tamat imartaanni pisat annertunerisa Kalaallit Nunaata avaleraasartuunik piumasaqarneranut tunngatillugu isumaqatigiinniarnermi inissisimaneranut iluaqutaanngilaq, tassa avaleraasartuut Kalaallit Nunaata imartaanut uteqqinnerat takussutissiorneqarsinnaanngimmat.

Takussutissiaq 3.4: Kalaallit Nunaata pisassiissutaanik avaleraasartuunik pisat ineriartornerat, sumiffinnut agguarlugu, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| Tunu | 5.284 | 52.797 | 78.382 | 30.415 | 36.048 | 37.032 | 53.171 | 6.651 | 0 |
| Nunat tamat imartaat | - | - | - | - | - | 9.536 | 10.340 | 23.608 | 26.613 |
| I Katillugit | 5.284 | 52.797 | 78.382 | 30.415 | 36.048 | 46.568 | 63.510 | 30.259 | 26.613 |

Pissarsivik: APN.

***Avaleraasartuunik pisat kalaallit angallataannut nunallu allat angallataannut agguarlugit***

Piffissami 2012-imit 2020-mut Kalaallit Nunaata aalisarsinnaanermut akuersissutai pisassiissutaalu atorlugit avaleraasartuut 369.375 tonsit pisarineqarput. Taakkunannga kalaallit angallataat pisat tamarmiusut 56 %-inik pisaqarput, nunallu allat angallataat 44 %-inik pisaqarlutik.

Avaleraasartuunik pisat amerlassusaat nunanut agguarlugit tonsinngorlugit takussutissaq 3.5-imi takutinneqarput. Kalaallit Nunaata saniatigut angallatit nunanit katillugit arfinilinneersut Kalaallit Nunaata pisassiissutaanik avaleraasartoorniarnermi peqataapput.

Takussutissiaq 3.5: Avaleraasartuunik pisat kalaallit nunallu allat angallataannut agguarlugit, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| Kalaallit angallataat | 2.183 | 17.518 | 31.297 | 16.050 | 19.372 | 28.766 | 38.282 | 28.394 | 26.613 |
| Nunat allat angallataat | 3.101 | 35.279 | 47.085 | 14.366 | 16.676 | 17.802 | 25.228 | 1.865 | - |
| Katillugit | 5.284 | 52.797 | 78.382 | 30.415 | 36.048 | 46.568 | 63.510 | 30.259 | 26.613 |

Pissarsivik: APN.

**4. Ikerinniarsiortunik ammassassuarniarneq**

Tunumi ammassassuarniarneq 2012-imit 2016-imut misileraalluni aalisarnertut aqunneqarpoq, 2017-miillu aalisarnertut nalinginnaasutut aqunneqalerluni. Kalaallit Nunaat nunanit sinerialinnit allanit ammassassuarnut nunatut sinerialittut akuerineqanngilaq, tamassumalu kinguneranik ammassassuarnik ataatsimut aqutsineq pillugu aalajangiinerni peqataasarani.

Avaleraasartoorniarneq assigalugu Atlantikup Avannnaani ammassassuarnik ataatsimut pisassiissutit ilaannik piumasaqaateqarsinnaajumalluni Kalaallit Nunaata imartaani ammassarsuaqarnerata uppernarsaasiornissaa Kalaallit Nunaannut pingaaruteqarpoq. Taamaammat aqutsiveqarfiup ingerlatseqatigiiffiit aalisarnermi nunat allat angallataannik atuisinnaatippai. Kalaallilli ingerlatseqatigiiffii kisimik namminneq kalaallit angallataannik aamma aalisartut nunat allat angallataannik atuisinnaatinneqarput.

Tunumi piffissami 2012-imit 2020-mut Tunumi Kalaallit Nunaata pisassiissutai atorlugit ammassassuarsinnaanermut akuersissutit tunniunneqartut amerlassusaasa ineriartornerat takussutissiaq 4.1-imi takuntinneqarpoq. Takussutissiaq 4.1-imi aalisarsinnaanermut akuersissutit amerlasusaasa ingerlatseqatigiiffiit taakkunannga aalisarsinnaanermut akuersissutinik tunineqartut amerlassusat assigaat. Soorlu takussutissiaq 4.1-imi ersittoq aalisarsinnaanermut akuersissutit piffissami 2012-imit 2015-imut amerleriarujussuarput, tassani 2012-imi sisamaniit 2014-imi 18-inut 2015-imilu 17-inut amerleriarlutik. Piffissami 2016-imit 2018-imut aalisarsinnaanermut akuersissutit amerlassusaat allanngunngillat. 2019-imi 2020-milu aalisarsinnaanermut akuersissutit ukiut tamaasa tunniunneqartarput arfineq marluupput. Oqaatigineqassaaq 2013-imi aalisarsinnaanermut akuersissutinit arfineq marluusunit nunat tamat imartaanni ammassassuarnik Kalaallit Nunaata pisassiissutigigai.

Takussutissiaq 4.1: Kalaallit Nunaata pisassiissutai atorlugit aalisarsinnaanermut akuersissutit tunniunneqartut amerlassusaasa ineriartornerat, 2012-2020.

Pissarsivik: APN.

Tunumi piffissami 2012-imit 2020-mut Kalaallit Nunaata ammassassuarnik pisassiissutai atorlugit angallatit ammassassuarniartut amerlassusaasa ineriartornera takussutissiaq 4.2-mi takutinneqarpoq. Kalaallit Nunaata pisassiissutaasa saniatigut Kalaallit Nunaat ammassarsuarnik nunat tamat imartaanni 2013-imi aamma pisassiivoq.

Angallatit assigiinngitsut katillugit 27-t piffissami 2012-imit 2020-mut Kalaallit Nunaata pisassiissutai atorlugit ammassassuarniarput. Taakkunannga angallatit 13-it kalaallit angallatigaat angallatillu 14-it nunanit allaneersuullutik. Angallatit Tunumi ammassassuarniarnermi peqataasut ukiumi ataatsimi amerlanerpaaffiat tassaavoq 2014-imi katillugit 15-it. Tunumi 2019-imi 2020-milu Kalaallit Nunaata pisassiissutai atorlugit ammassassuarniartoqanngilaq. Kalaallit angallataat ataasiinnaq nunat tamat imartaanni ammassarsuarnik pisasiissutinik 2013-imi aalisarpoq.

Takussutissiaq 4.2: Kalaallit Nunaata pisassiissutai atorlugit angallatit ammassassuarniartut amerlassusaasa ineriartornerat, 2012-2020.

Piisarsivk: APN.

***Ammassassuarnut Kalaallit Nunaata TAC-visa ineriartornerat pisallu amerlassusaat***

Kalaallit Nunaata piffissami 2012-imit 2020-mut ammassuarnut TAC-visa ammassuarnillu pisat tamarmiusut ineriartornerat takussutissiaq 4.3-mi takutinneqarput. Kalaallit Nunaata ammassassuarnut piffissami 2012-imit 2017-imut TAC-vi 15.000 tonsit aamma 30.000 tonsit akornanniipput. 2018-imit ukiuni tamani 25.000 tonsinut aalajangerneqartarput. Pisassiissutit annertugaluartut pisat taamatut annertutigisumik ineriartornikuunngillat, tassani pisassiissutinit 15.000 tonsiusunit taamaallaat 293 tonsit pisarineqarlutik. Piffissami 2013-imit 2017-imut aalisarneq pitsaanerungaatsiarpoq, tassani 10.000 tonsit aamma 18.000 tonsit akornanni pisarineqarlutik, tassani pisat amerlanerpaagamik 2016-imi 18.000 tonsit missaaniillutik. Piffissami 2013-imit 2017-imut pisassiissutinik atuineq 34 procentit 90 procentillu akornanniippoq. 2018-imi Tunumi ammassassuit annikitsut taamaallaat 339 tonsit pisarineqarput. 2019-imi 2020-milu aalisarneq ajutoorluinnarpoq, tassani pisaqartoqarani.

Takussutissiaq 4.3: Kalaallit Nunaata Tunumi ammassuarnut TAC-visa ineriartornerat, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| TAC |  15.000  |  25.000  |  15.000  |  20.000  |  20.000  |  30.000  |  25.000  |  25.000  |  25.000  |
| Pisat amerlassusaat |  293  |  10.061  |  11.154  |  10.605  |  17.957  |  10.177  |  339  |  -  |  -  |
| Pisassiissutinik atuineq | 2,0% | 40,2% | 74,4% | 53,0% | 89,8% | 33,9% | 1,4% | 0,0% | 0,0% |

Pissarsivik: APN.

Oqaaseqaat:2013-imi TAC-mit 15.000 tonsiumit nunat tamat imartaanni pisassiissutiginineqarput. 2013-imi pisanit tamarmiusunit 10.061 tonsiusunit 7.840 tonsit nunat tamat imartaanni pisariaqarput.

***Ammassarsuarnik pisat kalaallit aamma nunat allat angallataannut agguarlugit***

Piffissami 2012-imit 2020-mut Kalaallit Nunaata aalisarsinnaanermut akuersissutai pisassiissutaalu atorlugit katillugit 60.586 tonsit pisarineqarput. Taakkunannga kalaallit angallataat pisanit tamarmiusunit 87 %-it pisaraat, 13 %-illu nunat allat angallataannit pisarineqarlutik. Nunat allat angallataa taamaallaat 2012-imit 2014-imut aalisarput.

Ammassassuarnik pisat tonsinngorlugit nunanut agguarlugit takussutissiaq 4.4-mi takutinneqarput. Kalaallit Nunaata saniatigut angallatit nunanit allanit tallimaneersut Kalaallit Nunaata pisassiissutaannik ammassassuarnermi peqataapput.

Takussutissiaq 4.4: Kalaallit Nunaata pisassiissutai atorlugit ammassassuarnik pisat, kalaallit nunallu allat angallataannut agguarlugit, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit  | 2012 | 2013 | 2014 | 2015 | 2016 | 2017 | 2018 | 2019 | 2020 |
| Kalaallit angallataat | 0 | 8.250 | 5.640 | 10.605 | 17.790 | 10.177 | 269 | 0 | 0 |
| Nunat allat angallataat | 293 | 1.811 | 5.515 | 0 | 168 | 0 | 70 | 0 | 0 |
| Katillugit | 293 | 10.061 | 11.154 | 10.605 | 17.957 | 10.177 | 339 | 0 | 0 |

***Savalimmiut aalisarnikkut oqartussaaffiani ammassassuarniarneq***

Kalaallit angallataat ukiuni arlalinni Kalaallit Nunaata Savalimmiullu aalisarneq pillugu nunat marluk isumaqatigiissutaat atorlugu Savalimmiut aalisarnikkut oqartussaaffiani ammassassuarnik pisassinneqartarput. Ammassassuarnik Kalaallit Nunaannut Savalimmiut eqqaanni pisassiissutit annertunngikkaluartut pisassiissutit taakku ikerinnarsiortunik aalisarnerup ineriartortinniarneqarnerani ikerinnarsiortunillu ukioq tamaat aalisarnerup pitsaanerusumik pilersaarusiorneqarsinnaaneranut kalaallit aalisariutaannut pingaaruteqarput.

Piffissami 2012-imit 2018-imut ingerlatseqatigiiffik ataasiinnaq Savalimmiut aalisarnikkut oqartussaaffiani ammassassuarnik pisassiissutit aalisarnissaannut aalisarsinnaanermut akuersissuteqarpoq angallallu ataasiinnaq pisassiissutit aalisarneranni atorneqarpoq. 2019-imi 2020-milu ingerlatseqatigiiffiit marluk aalisarsinnaanermut akuersissummik ammassassuarnillu pisassiissutinik tunineqarput, angallatillu taakku marluk pisassiissutit ukiuni taakkunani aalisarpaat.

Kalaallit Nunaata Savalimmiut oqartussaaffianni piffissami 2012-imit 2020-mut ammassarsuarnik pisassiissutaasa ineriartornerat takussutissiaq 4.5-imi takutinneqarpoq. Takussutissiaq 4.5-imi esippoq ammassassuarnik pisassiissutit Kalaallit Nunaata Savalimmiunut isumaqatigiissutigisai 2012-imi 2.350-init 2019-imi 2020-milu 3.200 tonsinut qaffattut. 2021-mut pisassissutinik paarlaasseqatigiittarneq pillugu isumaqatigiissummi Kalaallit Nunaata Savalimmiut oqartussaaffigisaanni ammassassuarnik pisassiissutini 6.500 tonsinut marloriaatinngortippai.

Soorlu takussutissiaq 4.5-imi ersittoq Kalaallit Nunaata Savalimmiut oqartussaaffiani ammassassuarnik pisassiissutai piffissami takutinneqartumi tamakkiisumik atorneqarput.

Takussutissiaq 4.5: Kalaallit Nunaata Savalimmiut aalisarnikkut oqartussaaffiani pisassiissutai pisallu annertussusaat, 2012-2020.

Pissarsivik: APN.

**5. Ikerinnarsiortunik saarullernarniarneq**

Tunumi 2012-imit 2020-mut piffissami tamarmi saarullernarniarneq misileraalluni aalisarnertut taaneqarpoq. Kalaallit Nunaat nunanit sinerialinnit allanit saarullernanut nunatut sineriallittut akuerisaanngilaq tamassumalu kinguneranik saarullernanik ataatsimut aqutsineq pillugu aalajangiinerni peqataasarani.

Avaleraasartoorniarneq ammassassuarniarnerlu assigalugit Atlantikup Avannaani saarullernanik ataatsimut pisassiissutinik ataavartumik piumasaqarsinnaajumalluni saarullernat Kalaallit Nunaata imartaaniinnerat uppernarsaasiorsinnaanissaaa Kalaallit Nunaannut pingaaruteqarpoq. Kalaallit Nunaanni avaleraasartoorniarneq ammassassuarniarlu assigalugit nunat allat angallataat atorneqarnissaat akuerineqarnikuuvoq.

Kalaallit nunallu allat angallataat Kalaallit Nunaata imartaani saarullernarniartut amerlassusaat aalisarsinnaanermullu akuersissutit tunniunneqartut amerlassusaat takussutissiaq 5.1-imi takutinneqarput. Takussutissiaq 5.1-imi aalisarsinnaanermut akuersissutit amerlassusaasa ingerlatseqatigiiffiit aalisarsinnaanermut akuersissutinik tunineqartut assigaat. Soorlu takussutissiami ersittoq taamaallaat piffissami 2012-imit 2015-imut aalisarsinnaanermut akuersissutit atorneqarnikuupput angallatillu ikitsut Tunumi piffissami saarullinnarniarnikuupput. Angallatit saarullernarniartut 2014-imi angallatit katillugit tallimanngorlutik amerlanerpaajupput. Angallatit saarullernarniartut amerlassusaat kalaallit nunallu allat angallaannut assigiipajaamik agguarneqarput. Piffissami 2016-imit 2020-mut saarlullinnarniarsinnaanermut akuersissutinik tunniussisoqarnikuunngilaq.

Takussutissaq 5.1: Kalaallit Nunaata pisassiissutai atorlugit angallatit amerlassusaasa ineriartornerat, 2012-2020.

Pissarsivik: APN.

***Tunumi saarullernanut Kalaallit Nunaata TAC-vata ineriartornera pisallu amerlassusaat***

Tunumi saarullernanut Kalaallit Nunaata TAC-vi ukiumullu pisat tamarmiusut ineriartornerat takussutissiaq 5.2-mi takutinneqarput. TAC piffissami 2012-imit 2018-imut ukiumoortumik 10.000 tonsinut aalajangerneqartarnikuuvoq. 2019-imi 2020-milu Tunumi saarullernanut TAC-mik aalajangiisoqarnikuunngilaq. Soorlu takussutissiami ersittoq Tunumi saarullernanik pisaqartoqarpiarnikuunngilaq. Pisat annertunersaat 2012-imi 406 tonsiupput, tamassumalu TAC-p 4%-ia assigaa. Tamassuma kingorna pisat 2014-ip tungaanut ikiliartorput 2015-imiillu siumut saarullernarniartoqarnikuunani.

Takussutissiaq 5.2: Tunumi saarullernanut TAC-p ineriartornera pisallu amerlassusaat, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| TAC | 10.000 | 10.000 | 10.000 | 10.000 | 10.000 | 10.000 | 10.000 | 0 | 0 |
| Pisat amerlassusaat | 406 | 135 | 32 | 0 | 0 | 0 | 0 | 0 | 0 |
| Pisassiissutinik atuineq | 4,1% | 1,4% | 0,3% | 0 | 0 | 0 | 0 | 0 | 0 |

Pissarsivik: APN.

2012-imit 2014-imut pisat amerlassusaat takussutissiaq 5.3 naapertorlugu nunat allat angallataat atorlugit aalisarneqarnikuunerupput.

***Nunat tamat imartaanni Savalimmiullu aalisarnikkut oqartussaaffiani saarullernarniarneq***

Tunumi misileraalluni aalisarnerup saniatigut kalaallit angallataat Kalaallit Nunaata Savalimmiullu aalisarneq pillugu nunat marluk isumaqatigiissutaat atorlugu savalimmiut aalisarnikkut oqartussaaffiani nunallu tamat imartaanni saarullernanik pisassinneqartarpoq. NEAFC nunat tamat imartaanni pisassiisarpoq NEAFC-ilu Atlantikup Avannaani saarullernanut TAC-imik aalajangigaanit procenti aalajangersimasuulluni. Savalimmiut imartaani pisassiissutit Savalimmiut Kalaallillu Nunaata akornanni pisassiissutinik paarlaasseqatigiittarneq pillugu nunat marluk ukiumoortumik isumaqatigiissutaat malinneqartarpoq. Saarullernanik pisassiissutit saniatigut Kalaallit Nunaat Savalimmiut aalisarnikkut oqartussaafiani isumaqatigiissuteqarnikuuvoq, Kalaallit Nunaat Savalimmiut aalisarnikkut oqartussaaffiani nunat tamat saarullernanik pisassiissutinik aalisarsinnaanermut aamma isumaqatigiissuteqarnikuuvoq.

Kalaallit Nunaat nunat tamat imartaanni piffissami 2012-imit 2020-mut tamarmi saarullernanik pisassinneqarnikuuvoq, tak. takussutissiaq 5.3. nunat tamat pisassiissutitaat piffissap ingerlanerani 2.117 tonsit aamma 7.514 tonsit akornanni allanngorarnikuupput. Kalaallit Nunaat tamassuma saniatigut 2016-imit Savalimmiut imartaanni 8.000 tonsit 16.000 tonsillu akornanni annertussuseqartunik saarullernanik pisassinneqarnikuuvoq.

Takussutissiaq 5.3: Savalimmiut nunallu tamat imartaanni saarullernanut TAC-p ineriartornera, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| Saarullernanik pisassiissutit - Savalimmiut |  |  |  |  | 8.000 | 13.000 | 16.000 | 13.500 | 13.500 |
| Saarullernanik pisassiissutit - Nunat tamat imartaat | 2.117 | 3.481 | 6.497 | 6.822 | 4.565 | 7.268 | 7.514 | 6.192 | 6.273 |
| Saarullernanik pisassiissutit katillugit | 2.117 | 3.481 | 6.497 | 6.822 | 12.565 | 20.268 | 23.514 | 19.692 | 19.773 |

Pissarsivik: APN.

Nunat tamat imartaanni saarullinnarniarsinnaanermut akuersissut ingerlatseqatigiiffimmut ataasiinnarmut piffissap ingerlarnerani tunniunneqartarnikuuvoq, Savalimmiullu imartaani 2016-imit 2020-mut saarullinnarniarsinnaanermut akuersissutit ingerlatseqatigiiffinnut marlunnut tunniunneqartarnikuullutik. Piffissami 2012-imit 2015-imut angallat ataasiinnaq nunat tamat imartaanni saarullernanik pisassiissutinik aalisarpoq. 2016-imit angallatit marluk savalimmiut nunallu tamat imartaanni saarullernanik pisassiissutinik aalisarput.

Takussutissiami 5.4-mi ataaniittumi Savalimmiut eqqaani Kalaallit Nunaannut saarullernanik pisassiissutinit nunallu tamat imartaanni pisassiissutinit pisat ineriartornerat takutinneqarpoq. Pisassiissutit taakku marluk Savalimmiut aalisarnikkut oqartussaaffigisaani aalisarneqarsinaanerat pissutigalugu saarullernanik pisat pisassiissutinut immikkut nalunaarsorneqanngillat, taamaallaalli sumiiffimmi pisarineqarfigisaanni nalunaarsorneqarlutik. Savalimmiut aalisarnikkut oqartussaaffigisaani nunallu tamat imartaanni pisat takussutissiaq 5.4-mi nalunaarsorneqartut taamaalillutik pisassissutinik qanoq annertutitigisumik atuineq takutinngilaat. Taamaammat takussutissiap 5.4-p ataani tabelimi pisassiissutinik atuineq pisassiissutinut tamarmiusunut tunngatillugu pisat tamarmiusut naatsorsorneqarput.

Takussutissiaq 5.4-mi ersippoq saarullernanik pisat tamarmiusut piffissap 2012-imit 2020-mut ingerlanerani amerliartornikuusut. Pisat 2018-imi amerlanerpaajupput pisat tamarmiusut 23.333 tonsiullutik. Piffissap 2017-imit 2020-mut ingerlanerani pisat ukiumut 20.000 tonsit missaaniittarput. Ataatsimut isigalugu pisassiissutinik atuineq qaffasippoq pisassiissutillu tamarmik piffissami 2012-imit 2020-mut ukiuni tamani tamakkiisumik atorneqartarput, 2012, 2013 aamma 2015 pinnagit.

Takussutissiaq 5.4: Nunat tamat Savalimmiullu imartaanni kalaallit saarullernanik pisaasa ineriartornerat, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | 2012 | 2013 | 2014 | 2015 | 2016 | 2017 | 2018 | 2019 | 2020 |
| Savalimmitu aalisarnikkut oqartussaaffigisaani pisat  | 1.915 | 2.001 | 5.645 | 5.651 | 9.505 | 20.471 | 23.273 | 19.640 | 17.676 |
| Nunat tamat imartaanni pisat | - | - | 823 | - | 3.212 | - | 60 | 134 | 1.874 |
| **Pisat katillugit** | **1.915** | **2.001** | **6.468** | **5.651** | **12.717** | **20.471** | **23.333** | **19.774** | **19.551** |
| Pisassiissutinik atuineq | 90,5% | 57,5% | 99,6% | 82,8% | 101,2% | 101,0% | 99,2% | 100,4% | 98,9% |

Pissarsivik: APN.

**6. Ikerinnarsiortunik ammassanniarneq**

Ammassanniarneq Islandip, Norgep, Kalaallit Nunaatalu akornanni ingerlanneqartarpoq. Ammassannik aqutsineq agguaassinerlu pillugit nunat pingasut taakku akornanni agguaasinissaq pillugu isumaqatigiissuteqartoqarpoq. Isumaqatigiissut taanna kingullermik 2018-imi allanngortinneqarpoq, tassani Kalaallit Nunaannut pisassiissutit TAC-mit 11-mit 15 %-imut qaffanneqarlutik. Kalaallit angallataat isumaqatigiissut naapertorlugu Islandip aalisarnikkut oqartussaaffigisaani ammassannik pisassiissutinik aalisarsinnaapput. Kaallit Nunaannut ammassannik pisassiissutit ilaat piffissap ingerlanerani EU-mut aalisarneq pillugu isumaqatigiissutip ilaatut atugassanngortinneqarput. Pisasiissutit EU-p Norgemut atugassanngorteqqittarpai.

Ammassanniarneq ukiup pisassiiviusup qaamatisiutit malillugit ukiunut marlunnut atuunneratigut Kalaallit Nunaata aalisarneranit allanit allaaneruvoq. Takussutissiami 6.1-imi ataaniittumi piffissani 2012/2013-ip -2020/2021 Islandimut, Kalaallit Nunaannut Norgemullu ammassannut TAC tonsinngorlugu allaqqavoq. Soorlu tabelimi ersittoq aalisarsinnaanermut periarfissat tamarmiusut ukiumit ukiumut assigiinngitsorujussuupput, aammalu 2018/2019-imi aamma 2019/2020-mi ammassaat qanoq issusiata kingunerisaanik TAC-qarnikuunngilaq.

Takussutissiaq 6.1:Islandip, Kalaallit Nunaata Norgellu eqqaanni ammassannut TAC tamarmiusoq, 2012-2021.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   | 2012/2013 | 2013/2014 | 2014/2015 | 2015/2016 | 2016/2017 | 2017/2018 | 2018/2019 | 2019/2020 | 2020/2021 |
| TAC tamarmiusoq | 570.000 | 160.000 | 580.000 | 173.000 | 299.000 | 285.000 | - | - | 127.300 |

Pissarsivik: APN.

Islandimi, Kalaallit Nunaanni Norgemilu ammassannut TAC-mit Kalaallit Nunaannut pisassiissutinik piffissami 2012-mit 2021-mut aalisarsinnaanermut akuresissutit tunniunneqartut amerlassusaasa angallatillu aalisarnermi peqataasut amerlassusaasa ineriartornerat takussutissiaq 6.2-mi takutinneqarpoq. Takussutissiaq 6.2-mi ersippoq 2012-imit aalisarsinnaanermut akuersissutit ukiumt tunniunneqartartut ikitsuinnaasut, tassani ukiumi pisassiiviusumi 2016/2017-imi aalisarsinnaanermut akuersissutit pingasuullutik amerlanerpaajullutik. Piffissami 2012-imit 2021-mut tamarmi angallatit ataatsip pingasullu akornanni ukiumoortumik ammassannik pisassiissutinik aalisartarput.

Takussutissiaq 6.2: Kalaallit Nunaata ammassanniarsinnaanermut akuersissutaata angallatillu amerlassusaasa ineriartornerat.

Pissarsivik: APN.

Kalaallit angallataannut piffissami 2012-mit 2021-mut ammassannik pisassiissutit ineriartornerat ukiunilu ataasiakkaani ammassaat qanoq annertutigisut pisarineqartarnersut takussutissiaq 6.1-imi takutinneqarput. Ammassanik pisassiissutit, takussutissiaq 6.1-imi takutinneqartut, tassaapput EU-mut ammassannik pisassiissutit ilanngaatigeernerisigut kalaallit angallataannut pisassiissutit.

Takussutissiaq 6.3-mi ersippoq ammassannik pisassiissutit annertussusaat ukiuni qulini kingullerni allanngorangaatsiarnikuusut. Ukiuni pisassiiviusuni 2018/2019-imi aamma 2019/2020-mi 0-imiit 2014/2015-imi 53.690 tonsit tikillugit. Ammassannik pisassiissutit piffissami ukiuni tamani tamakkiisumik atorneqartarnikuunngillat. Ammassannik pisassiissutit taamaallaat 2012/2013-imi tamakkiisumik atorneqarput. Ukiuni allani pisassiissutinik atuineq 48 aamma 92 procentit akornanni allanngorarpoq.

TAkussutissiaq 6.3: Tunumi/Islandimi/Norgemi ammassannik Kalaallit Nunaannut pisassiissutit ineriarttornerat pisallu annertussusaat.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tonsit | 2012/2013 | 2013/2014 | 2014/2015 | 2015/2016 | 2016/2017 | 2017/2018 | 2018/2019 | 2019/2020 | 2020/2021 |
| Ammassannnik pisassiissutit |  29.450  |  18.085  |  53.690  |  5.830  |  28.501  |  15.334  |  -  |  -  |  19.095  |
| Pisat annertussusaat |  28.720  |  14.643  |  46.740  |  5.903  |  26.173  |  11.352  |  -  |  -  |  9.160  |
| Pisassiissutinik atuineq | 105% | 81% | 87% | 60% | 92% | 74% | 0% | 0% | 48% |

Pissarsivik: APN.

Islandip aamma Kalaallit Nunaata aningaasaqarnikkut oqartussaaffigisaannut agguarlugit kalaallit angallataasa ammassannik pisaat takussutissiami 6.4-mi ataaniittumi takutinneqarput. Soorlu ersittoq kalaallit angallataasa ammassassuarnerat tamarluinnangajammi Islandip imartaani ingerlanneqartarpoq. Taamaallaat 2014/2015-imi aamma 2015/2016-imi pisat ilaat Kalaallit Nunaata imartaani pisarianeqarput. Islandip imartaani ammassassuarsinnaanermi ammassannik avitseqatigiittarnermik aqutsineq pillugu Islandip, Kalaallit Nunaata Norgellu peqatigiit pingasut isumaqatigiissutaat malinneqarpoq. Isumaqatigiissut kingullermik 21. juuni 2018-imi nutarterneqarpoq.

Takussutissiaq 6.4: Ammassanik pisat aalisarnikkut oqartussaaffinnut agguarlugit, 2012-2021.

Pissarsivik: APN.

**7. Ikerinnarsiortunik aalisarnermi pisuussutit akitsuutaat**

Qalerallit avataasiorluni aalisarnermi pisarineqartut akitsuutaat pillugu Inatsisartut inatsisaata allanngortinneqarnera pillugu Inatsisartut inatsisaat nr. 10, 8. juni 2014-imeersoq (Avaleraasartuunut akitsuut) 1. maj 2014-imi atuutilersinneqarpoq. Avaleraasartuunut akitsuut avaleraasartuunut pisarineqeartunut kiilumut 0.95 kr.nut aalajangerneqarpoq.

Inatsisip 2015-imi allanngortinneranut atatillugu avaleraasartuunut akitsuut allanngortinneqarpoq, taamaalilluni kalaallit angallataat pisanut kiilumut 0,95 kr.-nik suli akiliisassallutik, akerlianilli angallatit nunanit allanit attartukkat kiilumut 1,50 kr.-nik akiliisassallutik. Tassunga pissutaasoq tassaavoq angallatit nunanit allaneersut allamiunik inuttalerlugit attartorneqarnerusarnerisa kinguneranik nunap karsiata akileraarutinik tamarmiusunik annaasaqarnerata taarsinneqarsinnaanissaa. Inatsimmi allannguut alla tassaavoq ammassassuarnut ammassannullu akitsuutitit atuutilersinneqarnerat. Akitsuutit annertussusaat kiilumut aalajangerneqarpoq. Ammassassuarnut ammassunnullu akitsuutit kalaallit angallataannut kiilumut 0,25 kr.-nut aamma 0,15 kr.nut aamma nunat allamiut angallataannut 0,80 kr.-nut aamma 0,70 kr.-nut aalajangerput.

Avaleraasartuunut akitsuutip annertussusaa 1. juni 2017-imi atuutilersumik 2017-imi allanngortinneqarpoq, taamaalilluni kalaallit angallataat kiilumut 0,40 kr.-nik nunallu allamiut angallataat kiilumut 1,00 kr.-nik akiliisassallutik.

Kalaallit Nunaanni avataasiorluni aalisarnermut tamarmut sinerissallu qanittuani aalisarnerup ilaanut pissuussutinut akitsooseriaaseq nutaaq 1. januar 2018-imi atuutilersinneqarpoq. Akitsuutit pillugit inatsimmi ilaapput sinerissap qanittuani qaleralinniarneq raajarniarnerlu avataasiorlunilu aalisarnermi raajarniarneq, qaleralinniarneq, saarullinniarneq, kullerinik, sejenik aalisarneq suluppaagarniarnerlu. Ikerinnarsiortunik avaleraasartoorniarneq, ammassassuarniarneq ammassanniarnerlu siusinnerusoq assigalugu suli akitsuuserneqarput, aalisagaqatigiillu ikerinnarsiortut allat marluk, saarullernat guldlaksillu, aamma akitsuuserneqarlutik. Aalisagaqatigiit allat akitsuusiinermi ilanngunneqanngillat.

Ikerinnarsiortunik aalisarnermi pisanut kiilumut akitsuutit 1. januar 2018-imit atuunnikuusoq tabelimi 7.1-imi takutinneeqarput. Kiilumut koruuninngorlugit akitsuutit ikerinnarsiortunik aalisarnermik nalilersuinissamut aningaasaqarnermi paasissutissaqalernissaanut atuuttussaapput, taamaalilluni tunineranni naliginsa ilaattut aalisaqatigiit allanut periutsip assinganik akitsuuserneqassallutik.

Tabeli 7.1: Ikerinnarsiortunik aalisarnermi kiilumut koruuninngorlugit akitsuutit.

|  |  |  |  |  |  |
| --- | --- | --- | --- | --- | --- |
| Pisat kiilumut kr. | Ammassassuit | Ammassaat | Avaleraasartuut | Saarullernat | Guldlaks |
| Kalaallit angallataat | 0,25 | 0,15 | 0,40 | 0,15 | 0,15 |
| Nunat allamiut angallataat | 0,80 | 0,70 | 1,00 | 0,70 | 0,70 |

Pissarsivik: Akileraartarnermut Aqutsisoqarfik.

Piffissaq 2014-imit 2020-mut ikerinnarsiortunik aalisarnermut akitsuutit annertussusaat tamarmiusoq katillugu ineriartornera aalisagaqatigiinnullu agguarlugu takussutissiaq 7.1-imi takutinneqarpoq.

Piffissami 2014-imit 2020-mut akitsuutit tamarmiusut avaleraasartuunut akitsuutaanuerupput. Tamassumunnga pissutaavoq kiilumut akitsuutit aalisagaqartigiinnit allanit qaffasinnerunerat aammali ukiumut pisarineqartartut amerlanerunerat. Avaleraasartuunut akitsuutit tamarmiusut allanngorartorujussuunikuupput. 2014-imi avaleraasartuut 78. 000 tonsit missaaniittut pisarineqarput, taakkulu akitsuutinut 74 mio. kr.-t missaannik tapersiipput. Ukiuni tulliuttuni 2014-imut sanilliullugu pisat annertuumik ikileriarput, tassani 2015-imi 2016-imilu pisat taamaallaat 30.000 tonsit aamma 35.000 tonsit missaaniillutik. avaleraasartoorniarnermit akitsuutit tamarmiusut taamaalillutik 2015-imi 29 mio. kr.-it missaannut ikileriarput. Piffissami 2016-imit 2018-imut avaleraasartuunut akitsuutinit pissarsiat tamarmiusut ukiumut 27 aamma 42 mio. kr.-it akornanni pisat allanngorarnerisa kingunerisaanik allanngorarput. 2019-imi 2020-milu taamaallaat 30.000 tonsit aamma 26.000 tonsit misaanni pisarineqarput, annertunermillu taamaallaat kalaallit angallataasa pisaralugit. Taamaammat avaleraasartuunut akitsuutit tamarmiusut 2020-mi 10 mio. kr.-t missaannut ikileriarput, taakkulu avaleraasartuunut akitsuutit atuutilersinneqarnerisa kingorna ikinnerpaajupput.

Takussutissiaq 7.1: Ikerinnarsiortunik aalisarnermi pisuussutinut akitsuutit tamarmiusut ineriartornerat, 2014-2020.

Pissarsivik: Akileraartarnermut Aqutsisoqarfik.

**8. Avataasiorluni ikerinnarsiortunik aalisarnermi ajornartorsiutit**

Maannakkut aqutseriaatsimi avataasiorluni ikerinnarsiortunik aalisarnermut aalisagaqatigiinnik ataasiakkaanik aalisarsinnaanermut akuersissutit sumiiffinnullu ukiumut ataasiarluni tunniunneqartarput. Pisassiissutit annertussusaat aalajangersimasoq pisassiissutinik annertunerusunik pissarsinissamik periarfissaqarani ingerlatseqatigiiffinnut ukiumoortumik tunniunneqartarput. Pisassiissutit taamaalillutik niuerutigineqarsinnaanngillat.

Ingerlatseqatigiiffiit ukiumi tulliuttumi aalisarsinaanermut akuersissutit pisassiissutillu assingi pissarsiarinissaat qulakkeersinnaanngikkaluaraat, ukiut ingerlaneranni periutsimi paasinarsinikuuvoq ingerlatseqatigiiffiit (aalisarsinnaanermut akuerissutillit) assigiit ukiut tamaasa pisassinneqartartut. Kisiannili ingerlatseqatigiiffiit ukiut ataasiakkaarlugit pisassinneqaraangamik siunissami tamassuma aamma atuunissaa qulakkeersinnaanngilaat.

Avataasiorluni ikerinnarsiortunik aalisarneq annertoorujussuarmik aningaasaqarnissamik pisariaqarfiuvoq. Angallat ikerinnarsiut nutaaq 80-100 meterinik angitigisoq millionit hundredit arlallit akeqarsinnaavoq. Ikerinnarsiortunik aalisarnermik maannakkut aqutsineq pissutsit ilagaat ingerlatseqatigiiffiit angallatiminnik pilersaarusiornissaannik aningaasalerssuinissaannillu pisariaqartunillu allat aningaasaliisitsinissaannik ajornakusoortitsisoq taamatullu atugassaqartinneqarluni nammineq annertoorujussuarnik aningaasaateqarnissaq pisariaqarpoq. Maannakkut aqutseriaatsimi ingerlatseqatigiiffiit piffissami sivikitsumi sivisuumilu pisassiissutinik pissarsiaqarsinnaanerat nalorninartorujussuummat aningaasaliisussasiorneq aamma aammalumi ingerlatseqatigiiffiit atuuttut pitsaasumik pilersaarusiornissamut periarfissaqaratik nutaallu taamatut aalisalernissaat periarfissaqarani.

Ingerlatseqatigiiffiit marluk atuuttut avataasiorluni ikerinnarsiortunik angallatinut aningaasaliisinnaanerannut pissutaasut pingaarnerit ilaat aamma tassaavoq raajarniarnermi qaleralinniarnermilu pissarsiviulluartartumi peqataanerat, tassani ingerlatseqatigiiffiit raajanik pisassiissutinit kaaviiaartitsinerat angallatit aningaasalersorneranni qularnaveeqqutaasinnaasumik naleqarluarluni. Angallatit ilaat raajanik, qaleralinnik saarlunnilluunnit pingaarnertut aalisartut aamma aalisagaqatigiinnut allanut ilanngullugu ukiumut avaleraasartoorniartarput ammassassuarniarlutillu. Taamaaliornikkut angallatit ikerinnarsiortunik aalisarnerup saniatigut siunertanut allanut aningaasalersorneqarnikuusat angusaqarluarsinnaanerat annertusisinnaavaat,

Ikerinnarsiortunik aalisarneq piffissani aalajangersimasuni ingerlanneqartarpoq, tamassumalu kinguneraa aalisagaqatigiit ataatsit soorlu avaleraasartuut Kalaallit Nunaanni ukioq tamaat aalisarneqarsinnaannginnerat. Aalisagaqatigiit ikerinnarsiortut tamarmik kalaallit angallataat atorlugit aalisarneqartartut nikerartuupput, nunat assigiinngitsut arlallit imartaasa akornanni nikerartartut. Kalaallit Nunaata imartaa avaleraasartuut, ammassassuit saarullernallu siaruarsimanerisa killinganiippoq, taamaammallu ilimagineqartariaqarluni pisaqarnissamut periarfissat ukiut akornanni allanngorartorujussuussasut.

Ukioq tamaat ikerinnarsiortunik aalisarsinnaajumalluni angallatit aalisagaqatigiinnik ikerinnarsiortunik arlalinnik soorlu avaleraasartuunik, ammassassuarnik, saarullernanik ammassannillu sumiiffinni assigiinngitsuni piffissani assigiinngitsuni aalisarneqarsinnaasunik pisassinneqarnissamik pisariaqartitsipput. Piffissap ingerlanerani taamaallaat angallatinut marlunnut ukiumut aalisagaqatigiinnik ikerinnarsiortunik ikerinnarsiortunik aalisartartunut pisassiissutinut tunngavissaqarpoq. Maannakkut angallatit ikerinnarsiortunik aalisartartut taamaallaat marluk ukiup annertunersaani aalisarnissamut naammattunik pisassaqarput. Taakkunannga marlunnit ataasiinnaq aningaasaqarnermi imminut akilersinnaasumik aalisarpoq. Tamassuma angallatinik ikerinnarsiortunik aalisartunik ineriartortitsinissaq ajornakusoortippaa. Taamaammat ikerinnarsiortunik aalisarnermik pitsaasumik ineriartortitsinermi kalaallit angallataat raajarniartut, saarullinniartut, qaleralinniartut sulappaagarniartullu assersuutigalugu ukiup ilaani ikerinnarsiortunik avaleraasartoorniarneq ilannguttarpaat.

Allat imartaanni aalisarsinnaanneq avaleraasartoorniarnerup pilersaarusiornerani pingaaruteqarpoq, tassani piffissaq avaleraasartoorniarfiusoq sivitsorneqarsinnaammat avaleraasartuullu Tunumi aalisarneqarsinnaanerannit aalisarneqarnerusinnaappata annertunerusumillu naleqarpata avaleraasartoorniarnissaq periarfissillugu. Tassunga ilanngunneqassaaq imartani allani annertunerusumik avaleraasartoorniarsinnaaneq kalaallit ingerlatseqatigiiffiisa Kalaallit Nutaata oqartussaaffiani ammassassuarnissamik sammisaqarnissamik periarfissiisoq. Tassunga tapiliullugu Kalaallit Nunaat avaleraasartuunut nunatut sinerialittut ukiakkut 2016-imi akuerineqarmat Kalaallit Nunaat, nammineq imartami saniatigut, nunat tamat oqartussaaffiini 2017-imit aamma avaleraasartoorniarsinnaavoq. Piffissaq avaleraasartoorniarfik sivitsortoq taanna piffissat nunat tamat oqartussaaffiini avaleraasartoorniarneq Tunumilu ammassarsuarniarneq ataatsikkut ingerlanneqartarnerannik kinguneqarpoq.

Avaleraasartuut Kalaallit Nunaata imartaaniinera upparnarsarnerusinnaajumallugu aamma Atlatikup Avannaani avaleraasartuunik ataatsimut pisassiissutinik piujuartumik piumasaqarsinnaajummalluni Tunumi annertunerpaamik avaleraasartoorniarnissaq pingaaruteqarpoq. Taamaammat Tunumi 2018-imit avalersaartooqarpiarnikuunnginnera avaleraasartuut pillugit nunat sineriallit ataatsimiinneranni Kalaallit Nunaata isumaqatigiinniarnerni inissisimanera piujuartunillu pisassinneqarnissamik piumasaqarnissamut periarfissaqarnera annertuumik annikillissippaa. Avaleraasartuunik aqutsineq pillugu nunat tamat akornanni isumaqatigiissuteqartoqarnikuunngilaq ammalu Tunumi TAC Kaalallit Nuaannit ukiut tamaasa nammineq alajangerneqartarluni. Kalaallit Nunaata nunatut sinerialittut inissisimeranik angusaqarnera pissuatigalugu avaleraasartuunik pisassiissutit nunat tamat imartaanni aamma aalisarneqarsinnaapput.

Avaleraasartuut pillugit tunngavilersuut taanna atorlugu ammassuarnut saarullernanullu nunatut sinerialittut inissisimalernissamik Kalaallit Nunaa suliaqarnini ingerlatseqqittariarpaa. Kisiannili ammassassuit saaullernallu pillugit ajorkusoorneruvoq, tassa ammassassuit saarullernallu akuttunngitsumi Tunumiittarnerat uppernarsarneqarsinnaannngimmat.

Kalaallit Nunaata Savalimmiullu akornanni nunat marluk isumaqatigiissutaat, tassani Kalaallit Nunaat Savalimmiut imartaani ammassassuarnik saarullernanillu pisassinneqarluni, ikerinnarsiortunik aalisarnerup ineriartortinniarneqarneranut ikerinnarsiortunillu ukioq tamaat aalisarnerup pitsaanerusumik pilersaarusiornissaanut Kalaallit Nunaannut pingaaruteqarpoq. Kalaallit Nunaata pisassiissutit ukiut tamaasa isumatiginiutigisarpai, taamaammat pisassiissutit annertussusaat ukiumit ukiumut assigiinnissaat qulakkeerneqarsinnaanngilaq.

Islandip, Kalaallit Nunaata Norgellu akornanni maannakkut isumaqatigiissumi ammassannut TAC tamarmiusoq nunanut taakkununnga pingasunut agguaaneqarpoq, Kalaallit Nunaannut 15 procentit, Islandimut 80 procentit Norgemullu 5 procentit. Kalaallit Nunaat isumaqatigiissummi Islandip imartaani ammassanniarsinnaatitaavoq. Peqassutsimik paasissutissat nutaat takutippaat ammassaat amerlasuut Kaallit Nunaat imartaanut nuunnikuusut. Taamaammat Kalaallit Nunaata peqassutsimik paasissutissat nutaat tunngavigalugit ammassannik amerlanerusunik pisassinneqarnissaq isumaqatigiissutigisinnaappagu ikerinnarsiortunik aalisarnerup ineriartortinneqarneranut pitsaasumik sunniuteqassaaq.